Document ID: 32001L0058

Οδηγία 2001/58/ΕΚ της Επιτροπής
της 27ης Ιουλίου 2001
για δεύτερη τροποποίηση της οδηγίας 91/155/ΕΟΚ για τον προσδιορισμό και καθορισμό των λεπτομερών κανόνων για το σύστημα ειδικής πληροφόρησης σχετικά με τα επικίνδυνα παρασκευάσματα κατ' εφαρμογή του άρθρου 14 της οδηγίας 1999/45/ΕΚ του Ευρωπαϊκού Κοινοβουλίου και του Συμβουλίου και σχετικά με τις επικίνδυνες ουσίες κατ' εφαρμογή του άρθρου 27 της οδηγίας 67/548/ΕΟΚ του Συμβουλίου (δελτία δεδομένων ασφαλείας)
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 1999/45/ΕΚ του Ευρωπαϊκού Κοινοβουλίου και του Συμβουλίου, της 31ης Μαΐου 1999, για την προσέγγιση των νομοθετικών, κανονιστικών και διοικητικών διατάξεων των κρατών μελών που αφορούν την ταξινόμηση, συσκευασία και επισήμανση των επικίνδυνων παρασκευασμάτων(1), και ιδίως το άρθρο 14,
την οδηγία 67/548/ΕΟΚ του Συμβουλίου, της 27ης Ιουνίου 1967, περί προσεγγίσεως των νομοθετικών, κανονιστικών και διοικητικών διατάξεων που αφορούν στην ταξινόμηση, συσκευασία και επισήμανση των επικίνδυνων ουσιών(2), όπως τροποποιήθηκε τελευταία από την οδηγία 2000/33/ΕΚ τής Επιτροπής(3), και ιδίως το άρθρο 27,
Εκτιμώντας τα ακόλουθα:
(1) Το άρθρο 14 της οδηγίας 1999/45/ΕΚ ορίζει ότι ο υπεύθυνος διάθεσης στην αγορά ορισμένων συγκεκριμένων παρασκευασμάτων πρέπει να παρέχει δελτίο δεδομένων ασφαλείας.
(2) Το άρθρο 27 της οδηγίας 67/548/ΕΟΚ ορίζει ότι ο υπεύθυνος διάθεσης επικίνδυνων ουσιών στην αγορά πρέπει επίσης να παρέχει δελτίο δεδομένων ασφαλείας.
(3) Οι πληροφορίες του δελτίου δεδομένων ασφαλείας προορίζονται κυρίως για τους επαγγελματίες χρήστες και πρέπει να τους επιτρέπουν να λαμβάνουν όλα τα αναγκαία μέτρα για την προστασία της υγείας, της ασφάλειας και του περιβάλλοντος στους χώρους εργασίας.
(4) Τα δελτία δεδομένων ασφαλείας για τις επικίνδυνες ουσίες και για ορισμένα παρασκευάσματα, καθώς και η παροχή τους, πρέπει να είναι σύμφωνα με τις διατάξεις της οδηγίας 91/155/ΕΟΚ της Επιτροπής(4), όπως τροποποιήθηκε από την οδηγία 93/112/ΕΚ(5).
(5) Το άρθρο 14.2.1. στοιχείο β), της οδηγίας 1999/45/ΕΚ προβλέπει μια νέα απαίτηση για τους υπεύθυνους διάθεσης παρασκευασμάτων στην αγορά, οι οποίοι υποχρεούνται να παρέχουν, κατόπιν σχετικής αιτήσεως επαγγελματία χρήστη, δελτίο δεδομένων ασφαλείας, το οποίο παρέχει πληροφορίες ανάλογες προς τη φύση του παρασκευάσματος, για τα παρασκευάσματα που δεν είναι μεν ταξινομημένα ως επικίνδυνα κατά την έννοια των άρθρων 5, 6 και 7 της οδηγίας 1999/45/ΕΚ, αλλά περιέχουν, σε επιμέρους συγκέντρωση &gt;= 1 % κατά βάρος για τα μη αέρια παρασκευάσματα και &gt;= 0,2 % κατ' όγκον για τα αέρια παρασκευάσματα, τουλάχιστον μία ουσία επικίνδυνη για την υγεία ή το περιβάλλον ή μία ουσία για την οποία οι Κοινοτικές διατάξεις προβλέπουν οριακές τιμές όσον αφορά την έκθεση στο χώρο εργασίας.
(6) Η οδηγία 1999/45/ΕΚ θεσπίζει επίσης απαίτηση ταξινόμησης και επισήμανσης των παρασκευασμάτων σε σχέση με τις επιπτώσεις τους στο περιβάλλον.
(7) Κατά συνέπεια, πρέπει να τροποποιηθεί ανάλογα η οδηγία 91/155/ΕΟΚ, όπως ορίζει το άρθρο 14.2.3 της οδηγίας 1999/45/ΕΚ, πριν από τις 30 Ιουλίου 2002.
(8) Το άρθρο 4 της οδηγίας 98/24/ΕΚ για την προστασία της υγείας και ασφαλείας των εργαζομένων κατά την εργασία από κινδύνους οφειλόμενους σε χημικούς παράγοντες (14η ειδική οδηγία κατά την έννοια του άρθρου 16 παράγραφος 1, της οδηγίας 89/391/ΕΟ)(6) επιβάλλει στους εργοδότες την υποχρέωση να ελέγχουν αν στο χώρο εργασίας υφίστανται επιβλαβείς χημικοί παράγοντες και να αξιολογούν κάθε κίνδυνο για την ασφάλεια και την υγεία των εργαζομένων ο οποίος οφείλεται στην παρουσία των εν λόγω χημικών παραγόντων, λαμβάνοντας υπόψη τις πληροφορίες που παρέχονται από τον προμηθευτή μέσω των δελτίων δεδομένων ασφαλείας· κατά συνέπεια, πρέπει να τροποποιηθεί ανάλογα το παράρτημα της οδηγίας 91/155/ΕΟΚ.
(9) Είναι γνωστό από πρόσφατες δραστηριότητες εφαρμογής και μελέτες στα κράτη μέλη ότι πολλά δελτία δεδομένων ασφαλείας είναι κακής ποιότητας και δεν παρέχουν επαρκείς πληροφορίες στους χρήστες· ένας τρόπος βελτίωσης της ποιότητας των δελτίων δεδομένων ασφαλείας είναι να βελτιωθούν οι οδηγίες που παρέχονται στους συντάκτες των δελτίων δεδομένων ασφαλείας, οδηγίες που περιλαμβάνονται στο παράρτημα της οδηγίας 91/155/ΕΟΚ· κατά συνέπεια, πρέπει να τροποποιηθεί ανάλογα το παράρτημα της οδηγίας 91/155/ΕΟΚ. Η Επιτροπή και τα κράτη μέλη θα εξετάσουν άλλους τρόπους με τους οποίους μπορεί να βελτιωθεί ακόμη περισσότερο στο μέλλον η ποιότητα των δελτίων δεδομένων ασφαλείας.
(10) Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής για την προσαρμογή στην τεχνική πρόοδο των οδηγιών για την άρση των τεχνικών εμποδίων στο εμπόριο επικίνδυνων ουσιών και παρασκευασμάτων, η οποία συστάθηκε με το άρθρο 20 της οδηγίας 1999/45/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 91/155/ΕΟΚ τροποποιείται ως εξής:
1. Το άρθρο 1 παράγραφος 1 αντικαθίσταται από τα εξής: "1. α) Ο υπεύθυνος για τη διάθεση χημικής ουσίας ή χημικού παρασκευάσματος στην αγορά, είτε είναι ο παρασκευαστής είτε ο εισαγωγέας είτε ο διανομέας του σχετικού προϊόντος, παρέχει στον αποδέκτη, που είναι επαγγελματίας χρήστης της ουσίας ή του παρασκευάσματος, δελτίο δεδομένων ασφαλείας το οποίο περιέχει τις πληροφορίες που αναφέρονται στο άρθρο 3 και στο παράρτημα της παρούσας οδηγίας, εάν η ουσία ή το παρασκεύασμα έχει ταξινομηθεί ως επικίνδυνη(-ο) σύμφωνα με την οδηγία 67/548/ΕΟΚ ή με την οδηγία 1999/45/ΕΚ του Ευρωπαϊκού Κοινοβουλίου και του Συμβουλίου(7).
β) Ο υπεύθυνος για τη διάθεση ενός παρασκευάσματος στην αγορά, είτε είναι ο παρασκευαστής είτε ο εισαγωγέας είτε ο διανομέας του σχετικού προϊόντος, παρέχει, κατόπιν αιτήσεως επαγγελματία χρήστη, δελτίο δεδομένων ασφαλείας το οποίο περιέχει πληροφορίες ανάλογες προς τη φύση του παρασκευάσματος, όπως ορίζεται στο άρθρο 3 και στο παράρτημα της παρούσας οδηγίας, για τα παρασκευάσματα που δεν είναι μεν ταξινομημένα ως επικίνδυνα κατά την έννοια των άρθρων 5, 6 και 7 της οδηγίας 1999/45/ΕΚ, αλλά περιέχουν, σε επιμέρους συγκέντρωση &gt;= % κατά βάρος για τα μη αέρια παρασκευάσματα και &gt;= 0,2 % κατ' όγκον για τα αέρια παρασκευάσματα, τουλάχιστον μία ουσία επικίνδυνη για την υγεία ή το περιβάλλον ή μία ουσία για την οποία οι Κοινοτικές διατάξεις προβλέπουν οριακές τιμές όσον αφορά την έκθεση στο χώρο εργασίας."
2. Το παράρτημα που αναφέρεται στο άρθρο 3 αντικαθίσταται από το παράρτημα της παρούσας οδηγίας.
Άρθρο 2
1. Τα κράτη μέλη εκδίδουν το αργότερο έως τις 30 Ιουλίου 2002 τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία και ενημερώνουν αμέσως την Επιτροπή σχετικά.
2. Τα κράτη μέλη εφαρμόζουν τις νομοθετικές, κανονιστικές και διοικητικές διατάξεις της παραγράφου 1:
α) για τα παρασκευάσματα που δεν εμπίπτουν στο πεδίο εφαρμογής της οδηγίας 91/414/ΕΟΚ του Συμβουλίου(8) σχετικά με τη διάθεση στην αγορά φυτοπροστατευτικών προϊόντων ή της οδηγίας 98/8/ΕΚ του Συμβουλίου(9) για τη διάθεση βιοκτόνων στην αγορά, από τις 30 Ιουλίου 2002·
β) και για τα παρασκευάσματα που εμπίπτουν στο πεδίο εφαρμογής της οδηγίας 91/414/ΕΟΚ ή της οδηγίας 98/8/ΕΚ, από τις 30 Ιουλίου 2004.
3. Οι διατάξεις αυτές, όταν θεσπίζονται από τα κράτη μέλη, περιέχουν αναφορά στην παρούσα οδηγία ή συνοδεύονται από παρόμοια αναφορά κατά την επίσημη δημοσίευση τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.
Άρθρο 3
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 27 Ιουλίου 2001.

Labels: 3
12
1
20